Document ID: 32005R0209

32005R0209
L 034/6
SLUŽBENI LIST EUROPSKE UNIJE
07.02.2005.
UREDBA KOMISIJE (EZ) br. 209/2005
od 7. veljače 2005.
o utvrđivanju popisa tekstilnih proizvoda za koje pri puštanju u slobodan promet u Zajednici nije potreban dokaz o podrijetlu
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 1541/98 od 13. srpnja 1998. o dokazu o podrijetlu za određene tekstilne proizvode iz Odsjeka XI. Kombinirane nomenklature i koji se puštaju u slobodan promet u Zajednici te o uvjetima za prihvaćanje toga dokaza (1), a posebno njezin članak 4.,
budući da:
(1)
Za tekstilne i odjevne proizvode koji ne podliježu posebnim mjerama u okviru trgovinske politike Zajednice i koji se puštaju u slobodni promet, prethodno navedenom Uredbom predviđa se mogućnost odobrenja izuzeća od obveze podnošenja dokaza o podrijetlu te da odredbe koje utvrđuju izuzeće od obveze podnošenja potvrde o podrijetlu trebaju navesti treba li se za taj proizvod podnijeti izjava o podrijetlu.
(2)
Uredbom Komisije (EZ) br. 2579/98 od 30. studenoga 1998. se utvrđuje popis tekstilnih proizvoda za koje pri puštanju robe u slobodan promet u Zajednici nije potreban dokaz o podrijetlu (2). U ovom trenutku taj je popis potrebno ažurirati dodavanjem novih kategorija tekstilnih proizvoda.
(3)
Radi jasnoće i pravne sigurnosti, potrebno je izričito staviti izvan snage Uredbu (EZ) br. 2579/98 i zamijeniti je odredbama ove Uredbe.
(4)
Radi provođenja obveza EU-a koje proizlaze iz isteka Sporazuma WTO-a o tekstilu i odjeći, a posebno radi ispunjavanja zahtjeva iz članka 2. stavka 8. točke (c) Sporazuma WTO-a o tekstilu i odjeći prema kojem se „prvog dana 121. mjeseca stupanja na snagu Sporazuma WTO-a, sektor tekstila i odjeće integrira u GATT 1994., s time da se ukidaju sva ograničenja po ovom Sporazumu”, odredbe iz ove Uredbe trebaju se primjenjivati od 1. siječnja 2005.
(5)
Mjere predviđene ovom Uredbom u skladu su s mišljenjem Odbora za Carinski zakonik,
DONIJELA JE OVU UREDBU:
Članak 1.
Puštanje u slobodni promet tekstilnih proizvoda navedenih u Prilogu ove Uredbe ne podliježe podnošenju dokaza o podrijetlu.
Članak 2.
Uredba (EZ) br. 2579/98 stavlja se izvan snage.
Članak 3.
Ova Uredba stupa na snagu sedmog dana od dana objave u Službenom listu Europske unije.
Primjenjuje se od 1. siječnja 2005.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 7. veljače 2005.

Labels: 3
1